b'\n_START_ARTICLE_\nTermogene rastline\n_START_PARAGRAPH_\nTermogene rastline so skupina rastlin, ki so zmo\xc5\xbene dvigniti svojo temperaturo nad temperaturo zraka v okolici. Proces termogeneze poteka v mitohondrijih kot sekundarni proces celi\xc4\x8dnega dihanja, kar omogo\xc4\x8dajo alternativne oksidaze in razklopitveni proteini, podobni tistim v sesalcih.\n_START_SECTION_\nVedenjska ekologija\n_START_PARAGRAPH_\nSposobnost termogeneze je bila odkrita v mnogih cvetovih, socvetjih in stor\xc5\xbeih \xc5\xa1tevilnih dru\xc5\xbein rastlin, med drugim v lotosovkah (Nelumbonaceae), mnogih vrstah ka\xc4\x8dnikovk (Araceae) ter nekaterih vrstah lokvanjevk (Nymphaeaceae), podra\xc5\xa1\xc4\x8devk (Aristolochiaceae), palmovk (Arecaceae), ciklantovk (Cyclanthaceae), anonovk (Annonaceae), magnolijevk (Magnoliaceae), zvezdastojane\xc5\xbeevk (Illiciaceae), raflezijevk (Rafflesiaceae), vinterjevk (Winteraceae) ter in dru\xc5\xbeine Cycadaceae. Omenjene semenke so relativno na nizki stopnji razvoja, ki imajo mesnate cvetne strukture in so asociirane z hro\xc5\xa1\xc4\x8di, \xc4\x8debelami ali dvokrilci v vlogi opra\xc5\xa1evalcev. Socvetje smrdljivke (Amorphophallus titanum) ima celo lijakasto oblikovano socvetje, kar omogo\xc4\x8da la\xc5\xbeje so\xc4\x8dasno \xc5\xa1irjenje cvetnih vonjav s toplotnimi valovi iz sredi\xc5\xa1\xc4\x8da socvetja._NEWLINE_Na prvi pogled je pomen termogeneze in nasploh uravnavanje temperature (termoregulacija) v rastlinah te\xc5\xbeko razlo\xc5\xbeiti, saj je le-ta zna\xc4\x8dilna za toplokrvne (homeotermne) \xc5\xbeivali, ki imajo v primerjavi s hladnokrvnimi (poikilotermnimi) \xc5\xbeivalimi vi\xc5\xa1jo in stabilnej\xc5\xa1o telesno temperaturo, kar jim omogo\xc4\x8da ve\xc4\x8djo aktivnost v hladnem okolju, v skladu s tem pa lahko najdejo ve\xc4\x8d hrane, la\xc5\xbeje tekmujejo za teritorij in samice ter se razmno\xc5\xbeujejo hitreje. Rastline so nemobilne, poleg tega pa tudi teorija, po kateri produkcija toplote oja\xc4\x8da produkcijo in \xc5\xa1irjenje cvetnih vonjav, kar naredi rastline privla\xc4\x8dnej\xc5\xa1e za opra\xc5\xa1evalce, ni dovolj zadosten razlog, saj so pri nekaterih vrstah rastlin neregulirane visoke temperature zadostne za \xc5\xa1irjenje cvetnih vonjav, kot je razvidno pri Dracunculus vulgaris._NEWLINE_Po vsej verjetnosti naj bi produkcija toplote primarno slu\xc5\xbeila kot nekak\xc5\xa1na nagrada \xc5\xbeu\xc5\xbeelkam za opra\xc5\xa1evanje, torej naj bi jih v splo\xc5\xa1nem privabljala. Termogene rastline pogosto opra\xc5\xa1ujejo hro\xc5\xa1\xc4\x8di, ki se v cvetovih zadr\xc5\xbeijo za pribli\xc5\xbeno 24 ur. Nazoren primer tega je Philodendron solimoesense: hro\xc5\xa1\xc4\x8di vrste Cyclocephala colasi se preko no\xc4\x8di zadr\xc5\xbeujejo v cvetu, pri \xc4\x8demer se prehranjujejo z njegovimi deli in se aktivno parijo, za kar je potrebna visoka telesna temperatura. Hro\xc5\xa1\xc4\x8di sicer lahko samostojno proizvedejo potrebno toploto preko tresave termogeneze s pomo\xc4\x8djo letalnih mi\xc5\xa1ic, vendar pri tem porabijo od dva do \xc5\xa1tirikrat ve\xc4\x8d energije kot pa bi sicer porabili v samem cvetu. Gre torej za poseben primer mutualizma, pri katerem termogene rastline ponujajo opra\xc5\xa1evalcem v zameno za njihovo delo pri opra\xc5\xa1evanju neposredno energijo v obliki toplote, za razliko od drugih rastlin, ki opra\xc5\xa1evalcem ponujajo energijo v obliki nektarja, \xc5\xa1kroba ali peloda._NEWLINE_Mo\xc5\xbena teorija je seveda tudi ta, da nastala toplota prepre\xc4\x8duje zmrzovanje rastlin in jim tako omogo\xc4\x8da pre\xc5\xbeivetje v izjemnih pogojih.\n_START_SECTION_\nFiziolo\xc5\xa1ko ozadje\n_START_PARAGRAPH_\nNekatere termogene rastline so sposobne izjemne termogeneze, kot so ka\xc4\x8dnikovke, ki lahko zve\xc4\x8dajo svojo temperaturo do 35 \xc2\xbaC ve\xc4\x8d od zraka v okolici. Toplota nastaja v t. i. termogenih celicah, pri katerih je energija za celi\xc4\x8dno dihanje navadno pridobljena iz \xc5\xa1kroba, izjema so le rastline, kot je Philodendron selloum, katera pridobiva energijo za proces iz razgradnje lipidov._NEWLINE_Prenos elektronov ne te\xc4\x8de po obi\xc4\x8dajni poti v dihalni verigi, pa\xc4\x8d pa po alternativni (tj. na cianid neob\xc4\x8dutljivi poti) preko alternativne oksidaze (AOX), ki se nahaja v notranji membrani mitohondrijev. Energija elektronov se tako ne porabi za ustvarjanje protonskega gradienta in se tako sprosti kot toplota. V primeru razgradnje lipidov nastopajo v vlogi odklopnikov razklopitveni proteini (UCP), ki so podobni tistim pri sesalcih v rjavem ma\xc5\xa1\xc4\x8devju._NEWLINE_Respiratorna vrednost (frekvenca dihanja pri najve\xc4\x8dji obremenitvi) termogenih rastlin je najvi\xc5\xa1ja med vsemi rastlinami in celo presega vrednosti nekaterih toplokrvnih (homeotermnih) \xc5\xbeivali. V skladu s tem so potrebe po kisiku zelo visoke, zaradi \xc4\x8desar lahko delni (parcialni) tlak kisika v sredi\xc5\xa1\xc4\x8du cveta pade na \xc4\x8detrtino vrednosti normalnega delnega tlaka kisika v ozra\xc4\x8dju._NEWLINE_Nekatere vrste termogenih rastlin, kot sta P. selloum in indijski lotos, vzdr\xc5\xbeujejo konstantno temperaturo ne glede na temperaturo zraka v okolici. V danem primeru nara\xc5\xa1\xc4\x8da respiratorna vrednost linearno v odvisnosti od padca temperature v okolici, povpre\xc4\x8dna temperatura rastline pa ostaja skorajda konstantna. Iz tega tudi sledi, da mora biti produkcija toplote sorazmerna razliki temperatur med samo rastlino in okolico.'